Определение на Съда (шести състав) от 11 май 2017 г. — Bericap
(Дело C‑53/17)(1)
„Преюдициално запитване — Член 99 от Процедурния правилник на Съда — Помощи, предоставяни от държавите членки — Дерогации на забраната за предоставяне на помощи — Помощи, които могат да се считат за съвместими с вътрешния пазар — Регламент (ЕО) № 800/2008 — Определение за микро-, малки и средни предприятия — Свързани предприятия — Предприятия, които извършват дейността си на същия пазар и са част от цялостна група от предприятия, притежавана от членовете на едно и също семейство — Понятие „група от действащи съвместно физически лица“
1.      Преюдициални въпроси — Отговор, който може да бъде изведен недвусмислено от съдебната практика — Прилагане на член 99 от Процедурния правилник
(член 267 ДФЕС; член 99 от Процедурния правилник на Съда)
(вж. т. 15 и 16)
2.      Помощи, предоставяни от държавите — Забрана — Дерогации — Регламент № 800/2008 — Определение на понятието „малки и средни предприятия“ — Понятие „свързани предприятия“ — Понятие „група от действащи съвместно физически лица“ — Обхват
(член 3, параграф 3, първа и четвърта алинея от приложение I към Регламент № 800/2008 на Комисията)
(вж. т. 17—19 и диспозитива)
Диспозитив
Член 3, параграф 3 от приложение I към Регламент (ЕО) № 800/2008 на Комисията от 6 август 2008 година относно деклариране на някои категории помощи за съвместими с общия пазар в приложение на членове [107 ДФЕС и 108 ДФЕС] (Общ регламент за групово освобождаване) трябва да се тълкува в смисъл, че предприятия могат да се считат за „свързани“ по смисъла на тази разпоредба, ако от анализа на съществуващите между тях правни и икономически взаимоотношения следва, че посредством физическо лице или група от действащи съвместно физически лица те формират едно-единствено икономическо образувание, дори формално да не поддържат някое от взаимоотношенията, посочени в член 3, параграф 3, първа алинея от това приложение. За действащи съвместно по смисъла на член 3, параграф 3, четвърта алинея от посоченото приложение се считат физическите лица, които координират действията си, за да упражнят влияние върху търговските решение на съответните предприятия, поради което тези предприятия не могат да считат за икономически независими едно от друго. Изпълнението на това условие зависи от обстоятелствата по случая и не зависи непременно от наличието на договорни правоотношения между тези лица, нито дори от установяването на намерението им да заобиколят определението за микро-, малки и средни предприятия по смисъла на приложение I към Регламент № 800/2008.
1 ОВ C 144, 8.5.2017 г.